মাটির ঔদক ধর্মাবলি
ভূত্বকের উপরিস্থিত মাটির অভ্যন্তরের ফাঁকা স্থানগুলো বায়ু ও পানি দ্বারা পূর্ণ থাকে। ফলে, মাটির প্রকৌশলগত গুণাগুণ বিশ্লেষণে প্রবাহী বলবিদ্যার সাহায্য নেয়া হয়। মাটির অভ্যন্তরস্থ ফাঁকা স্থানসমূহে স্থির বা প্রবহমান পানির ধারার মাটির গুণাগুণে ব্যাপকভাবে পরিবর্তন আনে। পানি সংবলিত মাটির ধর্মাবলিকে মাটির ঔদক ধর্মাবলি বলা হয়। মাটিতে পানি থাকলে পরে মাটির বৈশিষ্ট্য এত বিচিত্র ধর্ম লাভ করে যে, মৃত্তিকা বলবিদ্যার জনক জনাব টারজাঘি বলেন যে, মাটিতে পানির উপস্থিতি না থাকলে মৃত্তিকা বলবিদ্যা অধ্যয়ন করবার প্রয়োজন পড়তো না। মাটির মধ্য দিয়ে পানি প্রবাহের ক্ষেত্রে মাটির ভেদ্যতা, মাটির কার্যকরী চাপ, প্রবাহ জালিকা ইত্যাদি বৈশিষ্ট্যকে মাটির ঔদক ধর্মাবলি হিসেবে পাঠ করা হয়।